Esimene lend oli ja jääb ka tõenäoliselt seminari ajaloos eriliseks. Õppima olid tulnud mitmed mehed  ja naised, kes juba rasketel aastakümnetel olid metodisti kirikus ustavalt tööd teinud. Üliõpilaseks pürgides ei olnud nad küll enam poisi- ega plikaohtu. Vaatamata sellele said neist üllatavalt innukad tudengid, kes paistsid silma eriliselt sügavate huvide ja laia silmaringi poolest. Õppimist ei suutnud takistada seegi, et mõni neist kaht kogudust teenis ning kodus mitu last kasvamas oli. Õppejõududelgi, kes vanematest üliõpilastest ligi poole nooremad olid, õnnestus sellelt kursuselt palju juurde  õppida.